***14 august 2018***

**Astăzi au demarat lucrările de canalizare în comunele Răstoaca, Milcovul și Gologanu**

Locuitorii din comunele Răstoaca, Milcovul și Gologanu vor beneficia de servicii de canalizare la standarde europene, după ce astăzi, în aceste localități s-a dat startul lucrărilor din cadrul proiectului regional ”Extinderea și modernizarea sistemului de alimentare cu apă și canalizare, Județul Vrancea – etapa a II-a”.

La Răstoaca au început lucrările la sistemul de canalizare, pentru: extinderea reţelei de canalizare cu 6.306 metri, extinderea staţiei de pompare ape uzate și extinderea conductelor de refulare cu 403 metri.

În comuna Milcovul vor fi efectuate lucrări pentru extinderea reţelei de canalizare cu 9.259 metri, vor fi extinse 2 staţii de pompare ape uzate și vor fi prelungite conductele de refulare pe o lungime de 258 metri.

Și la Gologanu au început astăzi lucrările la sistemul de canalizare, pentru construirea unei Stații de Pompare Apă Uzată de Transfer.

”***Investițiile pentru asigurarea apei curente și a rețelelor de canalizare în localitățile județului sunt o prioritate pentru mine, în calitate de președinte al Consiliului Județean Vrancea și de președinte al Asociației de Dezvoltare Intercomunitară Vranceaqua. Prin aceste lucrări va crește calitatea vieții vrâncenilor, iar acest proiect de mare importanță plasează Vrancea printre cele mai evoluate județe ale României și trebuie să ne mândrim cu acest lucru***”, a declarat președintele Consiliului Județean Vrancea, domnul Marian Oprișan.

Aceste obiective de investiții fac parte din cadrul contractului de lucrări CL **-** 01 Rețele apă și canalizare în gruparea Focșani 1, care are o valoare de 126.712.530 lei(respectiv27 milioane de euro). Finanţarea este asigurată în proporție de 85% din fonduri europene, prin Programul Operaţional Infrastructură Mare (POIM) 2014-2020.

Perioada de execuție a lucrărilor este de 30 luni + 36 luni perioada de garanție.

**Biroul de Presă al Consiliului Județean Vrancea**